Document ID: 32008R1097

ΚΑΝΟΝΙΣΜΌΣ (ΕΚ) αριθ. 1097/2008 ΤΗΣ ΕΠΙΤΡΟΠΉΣ
της 6ης Νοεμβρίου 2008
για τη θέσπιση έκτακτων μέτρων όσον αφορά τα πιστοποιητικά εισαγωγής στον τομέα του ρυζιού λόγω προβλημάτων στην παγκόσμια αγορά το 2008
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως τα άρθρα 134 και 148, σε συνδυασμό με το άρθρο 4,
Εκτιμώντας τα ακόλουθα:
(1)
Από την αρχή του 2008, οι ροές των εισαγωγών ρυζιού στην Κοινότητα διαταράχθηκαν από διάφορα μέτρα περιορισμού των εξαγωγών σε τρίτες χώρες. Σε ορισμένες περιπτώσεις, τα εν λόγω μέτρα ήταν επίσημες απαγορεύσεις εξαγωγών ή μέτρα με ισοδύναμες επιπτώσεις. Συνεπώς, οι εισαγωγείς στην Κοινότητα δεν μπορούν να εκπληρώσουν τις υποχρεώσεις τους που απορρέουν από τα πιστοποιητικά εισαγωγής, ιδίως όσον αφορά την υποχρέωση εισαγωγής που αναφέρεται στο άρθρο 7 του κανονισμού (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (2).
(2)
Συνεπώς, προκειμένου να περιοριστούν οι αρνητικές επιπτώσεις για τους εισαγωγείς, πρέπει να θεσπιστούν έκτακτα μέτρα όσον αφορά τα πιστοποιητικά εισαγωγής που εκδόθηκαν στο πλαίσιο των περιόδων δασμολογικής ποσόστωσης 2007/08 και 2008.
(3)
Η υποχρέωση εισαγωγής αποτελεί πρωτογενή απαίτηση, κατά την έννοια του άρθρου 20 του κανονισμού (ΕΟΚ) αριθ. 2220/85 της Επιτροπής, της 22ας Ιουλίου 1985, για τον καθορισμό των κοινών λεπτομερειών εφαρμογής του καθεστώτος εγγυήσεων για τα γεωργικά προϊόντα (3), η οποία, εάν δεν τηρηθεί, μπορεί να έχει ως αποτέλεσμα να καταπέσει η εγγύηση σύμφωνα με το άρθρο 22 του εν λόγω κανονισμού. Μετά από αίτηση των ενδιαφερόμενων μερών και σύμφωνα με το άρθρο 40 του κανονισμού (ΕΚ) αριθ. 376/2008, η υποχρέωση εισαγωγής μπορεί να ακυρωθεί και η εγγύηση να αποδεσμευθεί κατά περίπτωση. Κρίνεται σκόπιμο να καθοριστούν οι όροι που πρέπει να πληροί ο κάτοχος του πιστοποιητικού για να αποδειχτεί ότι τα μέτρα περιορισμού των εξαγωγών μπορούν να θεωρηθούν ότι συνιστούν περίπτωση ανωτέρας βίας.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Διαχειριστικής Επιτροπής για την Κοινή Οργάνωση των Γεωργικών Αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Σύμφωνα με το άρθρο 40 του κανονισμού (ΕΚ) αριθ. 376/2008, μετά από αίτηση του κατόχου του πιστοποιητικού, εντός ενός μηνός μετά από την έναρξη ισχύος του παρόντος κανονισμού, η υποχρέωση εισαγωγής ακυρώνεται και οι εγγυήσεις αποδεσμεύονται από τις αρμόδιες αρχές των κρατών μελών για τις μη χρησιμοποιηθείσες ποσότητες όσον αφορά τα πιστοποιητικά εισαγωγής που εκδόθηκαν στο πλαίσιο της περιόδου δασμολογικής ποσόστωσης 2007/08 δυνάμει των κανονισμών (ΕΚ) αριθ. 964/2007 (4) και 1002/2007 (5) ή στο πλαίσιο της περιόδου δασμολογικής ποσόστωσης 2008 δυνάμει των κανονισμών (ΕΚ) αριθ. 2058/96 (6), αριθ. 327/98 (7), αριθ. 955/2005 (8), αριθ. 1964/2006 (9) και αριθ. 1529/2007 (10).
2. Το μέτρο που προβλέπεται στην παράγραφο 1 εφαρμόζεται μόνο στις περιπτώσεις για τις οποίες ο κάτοχος του πιστοποιητικού επικαλείται κανόνες που επιβλήθηκαν από τρίτη χώρα και οι οποίες θεωρήθηκαν από τις αρμόδιες αρχές του κράτους μέλους ότι συνιστούν περίπτωση ανωτέρας βίας, σύμφωνα με τα άρθρα 39 και 40 του κανονισμού (ΕΚ) αριθ. 376/2008. Ο κάτοχος του πιστοποιητικού αποδεικνύει στις αρμόδιες αρχές ότι δεν ήταν σε θέση να πραγματοποιήσει τις εισαγωγές λόγω της επιβολής από τις τρίτες χώρες των επίσημων απαγορεύσεων εξαγωγών ή μέτρων με ισοδύναμες επιπτώσεις και ότι ένας σωστά ενημερωμένος έμπορος στον τομέα του ρυζιού δεν θα μπορούσε να έχει προβλέψει τη θέσπιση των εν λόγω μέτρων κατά τη στιγμή που υπέβαλε αίτηση πιστοποιητικού εισαγωγής και ότι έχει καταβάλει όλες τις δυνατές προσπάθειες για να χρησιμοποιήσει το πιστοποιητικό εισαγωγής κατά την περίοδο ισχύος του.
Άρθρο 2
Πριν από την 31η Ιανουαρίου 2009, τα κράτη μέλη αναφέρουν στην Επιτροπή τα μέτρα που έλαβαν για την εφαρμογή του άρθρου 1 παράγραφος 2 του παρόντος κανονισμού.
Οι κοινοποιήσεις γίνονται ηλεκτρονικά. Η μορφή και το περιεχόμενο των κοινοποιήσεων καθορίζονται με βάση τα υποδείγματα που διατίθενται από την Επιτροπή στα κράτη μέλη.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Νοεμβρίου 2008.

Labels: 12
3
17
6